Góða Sigrun! Góðu tit øll!

Tað er mær ein gleði og ein æra vegna Eiðis kommunu at bjóða tykkum øllum vælkomin til hesa heilt serligu frumsýning.

So serlig er henda frumsýning, at hon enntá er eina viku áðrenn sjálva heims-frumsýningina í Keypmannahavn.

Og so kunnu vit spyrja: Skuldi hetta ikki eisini verið ein heilt serlig frumsýning?

Jú, ein heimildarfilmur um eina av Eiðis mætastu døtrum er sanniliga nakað serligt.

Sum Marianna Mørkøre og Beinta á Torkilsheyggi sjálvar siga tað, er filmurin ein estetisk og nútímans lýsing av eini spennandi listakvinnu.

Eini listakvinnu, sum virkar á Eiði, sýnir fram kring allan heim og altíð arbeiðir málrættað við málningalistini.

\* \* \*

Longu sum smágentu dámdi Sigrun at tekna, og einki er at siga til listarligu evni, tí hon er jú abbadóttir mæta eiðismálaran, Niels Kruse.

Í 1971 fór hon sum 21 ára gomul fór á tekniskúla í Keypmannahavn, og tvey ár seinni kom hon inn á Kunstakademiið – og restin er søga, sum vit plaga at taka til.

Síðani hevur Sigrun havt eina ørgrynni av listaframsýningum, bæði í Føroyum og aðrastaðni í Norðurlondum, umframt Týsklandi, Japan og USA – bara fyri at nevna nøkur úr rúgvuni.

Yvirhøvur fær hon góð skotsmál frá ummælarum fyri list sína, og tað sigst, at hon millum onnur listafólk verður mett sum eitt tað mest originala listafólkið, vit eiga.

Sigrun hevur heldur ikki staðið í stað, men torað at flutt seg, og serliga stendur árið 1995 sum eitt vegamót á hennara yrkisleið.

\* \* \*

Undan tí hevði hon mest fingist við at lýsa tann vanliga, føroyska gerandisdagin, men eftir 1995 hevur symbolikkurin fingið alsamt størri pláss á løriftinum.

Myndirnar hesi síðstu skjótt tjúgu árini hava ein boðskap, ið fær okkum at steðgar á og at hugsa.

Sjálv hevur Sigrun sagt, at myndirnar eru hennara hjartabørn, og av tí sama eru tær ringar at sleppa, tí ein partur av henni sjálvari liggur eftir í hvørjari mynd.

Í blaðsamrøðu hevur Sigrun fortalt, at tað ávirkaði hana sera nógv, at deyðin kom inn í familjuna í 1995.

Alt broyttist, tí tá var tað, at symbolini komu inn í myndirnar, og onkur hevur sagt, at tá fann Sigrun seg sjálva.

Ofta síggjast tilsipingar til kristinlívið og trúnna í myndunum, so hava vit hennara lívsgrundarlag í huga, kunnu vit eisini siga, at “hon setur ikki ljós sítt undir skeppuna”.

Alt tað eru tað tó onnur, ið vita og duga at siga meira um enn eg, so eg fari at steðga her.

\* \* \*

Eg skal bara vegna Eiðis kommunu takka fyri, at okkum untist at vera tey allarfyrstu, ið sleppa at síggja filmin um Sigrun, og vit gleða okkum.

Góða Sigrun, tú hevur sett sjóneykuna á bæði heimbygdina og heimlandið við tíni góðu list, og nú skal tað vera tær væl uppiborið, at sjóneykan eina løtu eisini verður sett á teg!

Tøkk fái tit, ið hava tikið stig til og gjøgnumført filmin, og vilja vit eisini ynskja tykkum bestu eydnu á filmsfestivalinum CPH:DOX í Keypmannahavn!

Hjartaliga tillukku við filminum og enn eina ferð vælkomin, øll somul!